## La Generalitat augmenta un 6,7 % el pressupost destinat a Discapacitat i supera la creació de 1.000 places públiques noves en els últims dos anys

*** Susana Camarero destaca la “important millora dels servicis i recursos de discapacitat” per a “aconseguir una Comunitat Valenciana més humana, cuidadora i pròxima amb els qui més ajuda necessiten”
* La vicepresidenta primera subratlla que “l’exposició feta per usuaris dels centres ocupacionals simbolitza el talent, esforç i oportunitats que oferix la Comunitat”**

La Generalitat, mitjançant la Vicepresidència Primera i Conselleria de Servicis Socials, Igualtat i Vivenda, ha aconseguit millorar l’estat dels servicis i recursos de discapacitat incrementant un 6,7 % el pressupost global, augmentant el nombre de places públiques en més d’un miler i resolent un 44,7 % més de resolucions d’expedients des de l’inici de l’actual legislatura amb l’objectiu de prestar més i millor atenció professionalitzada a les persones que més ho necessiten.

La vicepresidenta primera i consellera de Servicis Socials, Igualtat i Vivenda, Susana Camarero, en el Dia Internacional de les Persones amb Discapacitat, que es commemora este 3 de desembre, ha realçat “el treball d’este Consell durant els dos anys de legislatura en la millora dels servicis de discapacitat perquè és la manera de fer una Comunitat Valenciana més humana, més cuidadora i més pròxima amb els qui més necessiten l’ajuda de l’Administració”.

“Per això, augmentar el pressupost, pujar el nombre de places públiques i la capacitat del sistema, reforçar la xarxa pública de centres de discapacitat, avançar en les llistes d’espera i millorar la gestió de les resolucions dels expedients és el camí que marca la Generalitat per a cuidar les persones amb discapacitat com realment es mereixen”, ha afegit.

El Consell ha augmentat un 6,7 % el pressupost destinat a la discapacitat, la qual cosa suposa un total de 3,7 milions d’euros més que l’anterior Govern del Botànic.

A més, “hem aconseguit augmentar el nombre de places públiques fins a arribar a les 16.089 que en l’actualitat es destinen a atendre les necessitats i les cures de les persones discapacitades”, tal com ha detallat Camarero, que ha explicat que això suposa 1.070 places més que en la legislatura anterior, la qual cosa implica un increment de més de 7 %.

“La millora dels servicis públics de discapacitat també s’evidencia en què hem augmentat un 44,3 % les resolucions d’expedients de discapacitat en estos últims, cosa que significa ser una administració més àgil i eficient que resol els problemes i les necessitats reals de les persones amb discapacitat i les de famílies cuidadores”, ha explicat la vicepresidenta primera.

Tot este esforç té un objectiu: que cada persona tinga més oportunitats, més suports i un projecte de vida més autònom.

**Exposició**

La vicepresidenta primera i consellera de Servicis Socials, Igualtat i Vivenda, Susana Camarero, ha inaugurat l’exposició ‘Creacions elaborades en els Centres Ocupacionals del Sistema Públic Valencià de Servicis Socials’ per a commemorar el Dia Internacional de les Persones amb Discapacitat, i realçar el resultat del treball manual que realitzen en els centres públics a on acudixen.

L’exposició estarà oberta al públic en la sala 1 de l’edifici A de la Ciutat Administrativa 9 d’Octubre fins al pròxim dia 15 de desembre en l’horari de 09:30 a 14:30 hores, tots els dies, i també es podrà visitar durant les vesprades dels dimarts i els dijous de 16:00 a 18:00 hores.

“Hui fem visible el que ha d’estar present sempre: els drets, l’autonomia i la dignitat de les persones amb discapacitat. La seua lluita és diària, i el nostre compromís també”, ha conclòs Camarero.

Fecha: 03/12/2025